Den nye rekorden lyder på 3 timer og 57 minutter. Dermed knuste de den gamle bestetiden til nordmennene Terje Jordfald og Truls Kristiansen. 29. august kjørte de strekningen på 5 timer og 25 minutter.

Etter målpassering fredag skålte pilot Jan Jørgensen og navigatør Peter Mastrup i champagne i Københavns havnebasseng.

Bra tur

– Vi kom fint ut. Det kom noen cruisebåter og vi måtte smyge oss stille og rolig over bølgene. Da vi kom ut av Oslofjorden, ble det dårlig sikt og vi måtte redusere farten. Så kom det noe tåke, men til gjengjeld la bølgene seg. Så la tåken seg, og det kom 20 mil hvor vi kunne holde virkelig høy hastighet, sier Jan Jørgensen til TV 2 Danmark.

Se seiersintervjuet øverst i artikkelen.

Danskene kjørte en Hydrolift 36 Ribcat med tre 350-hesters utenbordsmotorer i hekken. Båten er god for 112 knop, eller 207 kilometer i timen. På forhånd hadde danskene håpet å holde en snittfart på 70 knop, eller 130 kilometer i timen. Det skulle vise seg å holde.

– Små marginer

Jordfald og Kristiansen er innstilt på å prøve å ta rekorden tilbake, men er usikre på når det kan skje.

– Her har det gått bra. De har hatt full kontroll og ikke noe teknisk trøbbel. De har sikkert kjørt opp mot grensen, vil jeg tro, sier Jordfald til TV 2 Nyhetskanalen.

Om det norske teamet skal klare å kjøre enda raskere, må de skaffe nye motorer til sin Goldfish Supersport-båt. Dessuten må de få lov av konene sine.

– Nå begynner marginene å bli små. Å kjøre på under fire timer er ikke enkelt, sier Jordfald.

Selv om danskene nå er klart raskest over Skagerrak, mener Truls Kristiansen at rekorden er litt norsk også.

– Selv om de har tatt rekorden, er det faktisk en norskprodusert båt, sier han.



Se målpasseringen her: